KOMMISSIONENS FORORDNING (EF) Nr. 2018/96 af 22. oktober 1996 om gennemførelsesbestemmelser for så vidt angår indførsel af et kontingent på 200 000 tons blød kvalitetshvede og 100 000 tons hård kvalitetshvede

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 774/94 af 29. marts 1994 om åbning og forvaltning af en række EF-toldkontingenter for oksekød af høj kvalitet, svinekød, hvede og blandsæd af hvede og rug samt klid og andre restprodukter (1), ændret ved Kommissionens forordning (EF) nr. 2198/95 (2), særlig artikel 5, og

ud fra følgende betragtninger:

Ved Kommissionens forordning (EF) nr. 1854/94 af 27. juli 1994 om gennemførelsesbestemmelser til Rådets forordning (EF) nr. 774/94 for så vidt angår importlicenser for kvalitetshvede (3), ændret ved forordning (EF) nr. 2547/94 (4), er der fastsat særlige bestemmelser for tilrettelæggelsen af indførslerne i forbindelse med det kontingent, der blev åbnet ved sidstnævnte forordning;

under hensyntagen til situationen på EF's hvedemarked bør der fastsættes en periode for indgivelse af ansøgninger om importlicenser i forbindelse med dette kontingent; med henblik herpå bør der bl.a. fastsættes særlige bestemmelser for definition af standardreferencekvaliteten for den hårde hvede og den bløde hvede, der skal indføres, samt bestemmelser for den kontrol, der skal foretages af de indførte varer; for at undgå spekulation bør det ikke tillades at annullere importlicenser;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Perioden for indgivelse af ansøgninger om importlicenser for hård kvalitetshvede henhørende under KN-kode 1001 10 00 og blød kvalitetshvede henhørende under KN-kode 1001 90 99, der indføres toldfrit, løber fra den tredivte dag efter dagen for ikrafttrædelsen af nærværende forordning. Den udløber ved udgangen af den tredje dag efter dagen for dens påbegyndelse.

Såfremt den samlede mængde, der er ansøgt om indtil den dato, hvor den i første afsnit omhandlede periode udløber, for et af produkterne er lavere end den mængde, der er angivet i stk. 2, påbegyndes der en anden periode for indgivelse af ansøgninger om importlicenser for det pågældende produkt fra den femtende arbejdsdag efter udløbet af den i første afsnit omhandlede periode. Denne anden periode udløber ved udgangen af den tredje dag efter dagen for dens påbegyndelse.

2. De samlede mængder, der kan indføres efter nærværende forordning, andrager 100 000 tons hård hvede og 200 000 tons blød hvede. Den indførte hvede skal opfylde kravene til minimumskvalitet i overensstemmelse med de karakteristika, der er anført i bilaget.

3. Forordning (EF) nr. 1854/94 finder anvendelse, medmindre andet er fastsat i nærværende forordning.

Artikel 2

1. Den indførselssikkerhed, der er omhandlet i artikel 2, stk. 1, litra c), tredje led, i forordning (EF) nr. 1854/94, frigives ved fremlæggelse af bevis for, at indførslen er foretaget under overholdelse af den foreskrevne mængde og kvalitet, jf. dog artikel 5, stk. 2, i nævnte forordning. Med henblik herpå kontrolleres den vare, der indføres, af den indførende medlemsstats ansvarlige organ.

2. Det i stk. 1 omhandlede bevis leveres af kontrolorganet i den indførende medlemsstat.

3. For at kontrollere, om den indførte kvalitet er i overensstemmelse med reglerne, udtager toldmyndighederne i den indførende medlemsstat særskilt repræsentative prøver ved overgangen til fri omsætning i EF og opbevarer dem i mindst seks måneder på Kommissionens vegne.

4. Omkostningerne ved kontrollen samt omkostningerne ved prøveudtagningerne bæres af indehaveren af importlicensen.

5. Referencemetoderne for den i stk. 1 omhandlede kontrol til bestemmelse af såvel den hårde hvedes som den bløde hvedes kvalitet er beskrevet i Kommissionens forordning (EØF) nr. 1908/84 (5).

Artikel 3

1. Uanset artikel 3, stk. 4, andet afsnit, i forordning (EF) nr. 1854/94 er gyldighedsperioden for licenser, der udstedes i forbindelse med nærværende forordning, begrænset til syv dage.

2. Uanset artikel 3, stk. 5, i forordning (EF) nr. 1854/94 kan ansøgeren i intet tilfælde tilbagekalde sin licensansøgning.

3. Uanset artikel 5, stk. 2, i forordning (EF) nr. 1854/94 frigives den i artikel 2, stk. 1, litra c), tredje led, i nævnte forordning omhandlede sikkerhed ved fremlæggelse af bevis for, at den pågældende hvede overgik til fri omsætning inden for syv dage fra udstedelsen af importlicensen, og af bevis for, at den indførte kvalitet er i overensstemmelse med reglerne.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. oktober 1996.

På Kommissionens vegne

Franz FISCHLER

Medlem af Kommissionen

(1) EFT nr. L 91 af 8. 4. 1994, s. 1.

(2) EFT nr. L 221 af 19. 9. 1995, s. 3.

(3) EFT nr. L 192 af 28. 7. 1994, s. 31.

(4) EFT nr. L 270 af 21. 10. 1994, s. 7.

(5) EFT nr. L 178 af 5. 7. 1984, s. 22.

BILAG

Krav til minimumskvalitet for hvede, der indføres i forbindelse med det kontingent, der blev åbnet ved Rådets forordning (EF) nr. 774/94

>TABELPOSITION>